รัฐบาลไทย-ข่าวทำเนียบรัฐบาล-รมว.สุชาติ มอบโล่รางวัลเชิดชูเกียรติ 31 สตรีทำงานดีเด่น เนื่องในวันสตรีสากล ปี 2566
วันพุธที่ 8 มีนาคม 2566
08/03/2566
รมว.สุชาติ มอบโล่รางวัลเชิดชูเกียรติ 31 สตรีทํางานดีเด่น เนื่องในวันสตรีสากล ปี 2566
รมว.สุชาติ มอบโล่รางวัลเชิดชูเกียรติ 31 สตรีทํางานดีเด่น เนื่องในวันสตรีสากล ปี 2566
กระทรวงแรงงาน โดยกรมสวัสดิการและคุ้มครองแรงงาน เชิดชู 31 ผู้หญิงแกร่งทํางานเก่ง พร้อมมอบโล่รางวัล “สตรีทํางานดีเด่น” เนื่องในวันสตรีสากล ประจําปี 2566 มุ่งหวังให้สตรีทํางานนํามาเป็นต้นแบบในการสร้างแรงบันดาลใจ เพื่อพัฒนาศักยภาพตนเอง และนําไปสู่การพัฒนาสังคม เศรษฐกิจ และประเทศชาติได้อย่างยั่งยืน
วันที่ 8 มีนาคม 2566 นายสุชาติ ชมกลิ่น รัฐมนตรีว่าการกระทรวงแรงงาน เป็นประธานเปิดงานวันสตรีสากล และมอบโล่รางวัลสตรีทํางานดีเด่น ประจําปี 2566 โดยมี ผู้บริหารระดับสูงกระทรวงแรงงานและผู้เข้ารับรางวัลสตรีทํางานดีเด่น ร่วมให้การต้อนรับ ณ โรงแรมมิราเคิล แกรนด์ คอนเวนชั่น ถนนวิภาวดีรังสิต เขตหลักสี่ กรุงเทพมหานคร นายสุชาติ กล่าวว่า รัฐบาลภายใต้การนําของท่าน พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ให้ความสําคัญกับบทบาทและสิทธิของสตรี ซึ่งปัจจุบันสตรีเข้ามามีบทบาทสําคัญในการพัฒนาประเทศ บทบาทของสตรีในประเทศไทยนั้น ได้เพิ่มขึ้นมากกว่าในอดีตอย่างมากทั้งในระดับผู้บริหารและระดับปฏิบัติ และยังพบว่า ผู้หญิงได้รับการยอมรับมากขึ้นในแวดวงธุรกิจและอุตสาหกรรมต่าง ๆ โดยกระทรวงแรงงาน ในฐานะหน่วยงานที่มีภารกิจสําคัญในการคุ้มครองแรงงานได้ตระหนักถึงสตรีทํางานทุกคนว่าเป็นกําลังสําคัญของชาติ อันจะเห็นได้จากในช่วงสถานการณ์การแพร่ระบาดของโควิด-19 ที่ผ่านมา สตรีทํางานเป็นหนึ่งในผู้ที่มีบทบาทในการช่วยยับยั้งการแพร่ระบาดตามแต่ละพื้นที่ต่าง ๆ จนทําให้สถานการณ์ดีขึ้น นอกจากนี้ บทบาทสตรียังช่วยสร้างสรรค์สังคม รวมทั้งช่วยขับเคลื่อนเศรษฐกิจของประเทศให้เจริญก้าวหน้า กระทรวงแรงงาน จึงได้มุ่งมั่นที่จะส่งเสริมให้แรงงานสตรีได้รับการคุ้มครองสิทธิเท่าเทียมกัน โดยไม่เลือกปฏิบัติ มีความมั่นคง และมีคุณภาพชีวิตที่ดี รวมทั้งผลักดันให้มีการแก้กฎหมายให้สตรีมีครรภ์สามารถใช้สิทธิลาเพื่อคลอดบุตรโดยได้รับค่าจ้าง 98 วัน เพิ่มวงเงินสงเคราะห์บุตรจาก 600 บาท เป็น 800 บาท และตรวจสุขภาพเชิงรุกให้แรงงานสตรี ตลอดจนร่วมมือกับทุกภาคส่วนในการส่งเสริม สนับสนุนบทบาทสตรี และความเสมอภาคชายหญิง ซึ่งจะเป็นกลไกที่สําคัญในการพัฒนาประเทศให้เจริญก้าวหน้าได้อย่างมั่นคงและยั่งยืน ผมขอยืนยันอีกครั้งว่า "สตรีเป็นพลังขับเคลื่อนเศรษฐกิจของประเทศ" อย่างแท้จริง
นายสุชาติ กล่าวต่อว่า สําหรับการจัดงานวันสตรีสากล ประจําปี 2566 นี้ จัดขึ้นภายใต้แนวคิด “แรงงานสตรี สร้างความเสมอภาคและการทํางานที่มีคุณค่า” เพื่อรณรงค์ให้ทุกภาคส่วนของสังคมตระหนักถึงความสําคัญของสตรีทํางาน สนับสนุน ส่งเสริมให้สตรีทํางานได้รับสิทธิอย่างเท่าเทียมและเป็นธรรม ยกระดับคุณภาพชีวิต พร้อมมีความสุขในการทํางาน โดยพิธีมอบโล่รางวัลสตรีทํางานดีเด่น ประจําปี 2566 เพื่อยกย่อง เชิดชูเกียรติสตรีทํางานดีเด่นในการเป็นแบบอย่างที่ดี จํานวนทั้งสิ้น 31 คน จาก 8 ประเภทรางวัล อาทิ นางสาวฉวีวรรณ อุทัยพิบูลย์ รองผู้ว่าการ (แผนและพัฒนา) การประปานครหลวง นางวันเพ็ญ บุรีสูงเนิน รองศึกษาธิการภาค 6 ปฏิบัติหน้าที่ศึกษาธิการภาค 9 สํานักงานปลัดกระทรวงศึกษาธิการ ประเภทสตรีนักบริหารดีเด่น นางสาวเขมนิจ จามิกรณ์ ประเภทศิลปินสตรีดีเด่น นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) ประเภทสื่อมวลชนสตรีดีเด่น นางสาวทองพูล บัวศรี ผู้จัดการโครงการครูข้างถนน/โครงการโรงเรียนเด็กก่อสร้างเคลื่อนที่ มูลนิธิสร้างสรรค์เด็ก ประเภทสตรีองค์กรพัฒนาเอกชนดีเด่น นอกจากนี้ ภายในงานยังมีกิจกรรมแสดงนิทรรศการสตรีทํางานดีเด่น และการแสดงผลิตภัณฑ์ของสตรีผู้ประกอบอาชีพอิสระดีเด่นอีกด้วย